《己卯夏忧雨偶作》
宋代·杜范

昨者忧不足，今者厌有余。
垂垂匝晓夕，滟滟平浍渠。
苗事方用匝，过潦非所虞。
但虑盈与亏，理或相乘除。
它日傥望霓，神贶俱堕虚。
造物原有终，屯膏时其输。
自此大有年，大书不一书。
饱饭乐田社，一官徒区区。

作者简介：（1182—1245）宋台州黄岩人，字成之，号立斋。宁宗嘉定元年进士。累迁殿中侍御史，极言台谏失职之弊。理宗嘉熙二年知宁国府，发粟赈饥，镇压两淮饥民反抗。还朝，累拜吏部侍郎兼中书舍人，数上疏抨击朝政积弊。淳祐四年，擢同知枢密院事，次年拜右丞相，上书言五事，继又上十二事，条陈当朝利病，提出为政主张。卒谥清献。有《清献集》。